- ძალიან სამწუხარო პროცესი დაიწყო. ყარაბაღი წლებია, არა მხოლოდ ამ კონფლიქტში ჩაბმული ქვეყნების, არამედ საქართველოსთვისაც პრობლემაა. სწორედ ყარაბაღის გამო სამხრეთ კავკასია ვერ ჩამოყალიბდა როგორც პოლიტიკური, ისე ეკონომიკური თვალსაზრისით მიმზიდველ რეგიონად. დარწმუნებული ვარ, რომ ამ გამწვავების გადაწყვეტილება ბაქოსა და ერევანში არ უნდა ვეძებოთ. როგორც ჩანს, ვიღაცას კავკასიაში შფოთის კოეფიციენტი შეუმცირდა. ერთი ამბავი მინდა გავიხსენო: ამ რვა წლის წინ ვესაუბრე რუს მეცნიერსა და 90-იან წლებში რუსეთის დემოკრატიული მოძრაობის ერთ-ერთ ლიდერ იური აფანასიევს, რომელიც, სამწუხაროდ, ამ რამდენიმე თვის წინ გარდაიცვალა. მან მიამბო, როგორ ჩავიდა ყარაბაღში ვითარების შესასწავლად ჯერ კიდევ კონფლიქტის გარიჟრაჟზე. თურმე, ორი დღე რუსმა ოფიცრებმა უმასპინძლეს, მესამე დღეს კი უთხრეს, ერევანში უნდა წახვიდეო. როდესაც აფანასიევი დაინტერესდა, რატომ უნდა წასულიყო, პასუხად მიიღო, ხვალ ყარაბაღში ომი იქნებაო...